*10. sz. melléklet*

**Fővárosi**

**Büntetés-végrehajtási Intézet**

**1055, Budapest Nagy I. u.5-11**

**Tárgy: Lelkészi jelentés**

**Üi.: Vári Krisztina Ágnes ka.**

**Tel.: +36 1 488-50-23**

**Szeverényi János Úr**

**Evangélikus Missziói Központ**

**Budapest**

**E-mail: janos.szeverenyi@lutheran.hu**

**Tisztelt Szeverényi János Úr!**

Az alábbiakban tájékoztatom a Fővárosi Büntetés-végrehajtási Intézetben börtönlelkészi szolgálatot végző lelkészek 2016. évben elvégzett feladatairól.

## A börtönlelkészi szolgálat, valamint a vallásgyakorlással kapcsolatos tevékenység a Fővárosi Büntetés-végrehajtási Intézetben

Az intézetben három főállású lelkész látja el a fogvatartottak lelkigondozását, valamint a más egyházakkal, karitatív, és vallási szervezetekkel történő kapcsolattartást. Az intézeti lelkészek tevékenységüket jóváhagyott munkarend szerint végzik, melynek értelmében a szakterület tagjai mindhárom objektumban teljesítenek szolgálatot.

A teljes munkaidőben foglalkoztatott intézeti lelkészek beosztásukból adódóan osztályvezetőként teljesítenek szolgálatot.

Az intézetben elhelyezésre kerülő fogvatartottak számára a börtönlelkészi szolgálat az egyéni, és a csoportos lelkigondozás lehetőségét napi rendszerességgel biztosítja. Az intézet lelkészei szolgálatuk során nagy hangsúlyt fektetnek a suicid értelemben veszélyeztetett fogvatartottak egyéni, és csoportos lelkigondozására.

Kiemelt feladataink között szerepelt az ökumené szellemében a történelmi egyházi vezetők részvételével megtartott nagyünnepi istentiszteletek, valamint szentmisék celebrálása. 2016. március 22-én az Intézet Színháztermében Húsvéti istentiszteletet tartott Jákób János dandártábornok, protestáns tábori püspök. 2016. augusztus 23-án dr. Cserhátiné Szabó Izabella evangélikus püspök-helyettes asszony tartott istentiszteletet a II. objektumban. 2016. december 20-án S. E. R. Bíró László püspök Úr, Magyarország tábori ordináriusa tartott karácsony ünnepi szentmisét az Intézet Színháztermében, a II-III. objektum fogvatartottainak részvételével.

Az I. obektumban a megőrzéses fogvatartottak számára heti egy alkalommal tart istentiszteletet Erdélyi Csaba bv. lelkész. Erdélyi lelkész Urat 2016. november 3-án a Börtönlelkészek Magyarországi Szervezetének elnökévé választották.

Az I. II. III. objektum kiemelt vallásgyakorlási feladatai közé tartozott a Mindenszentek ünnepi megemlékezés, valamint az Ádventi Országos Bibliavetélkedő keretében a helyi bibliaverseny megszervezése, és végrehajtása. A büntetés-végrehajtás reintegrációs céljainak megvalósulását elősegítve megkülönböztetett figyelemmel kezeltük a II. objektumban elhelyezésre került spanyol, és német nyelvű fogvatartottakat. A németajkú és német nyelven értő fogvatartottak számára kulturális és vallási értelemben is értékes filmek kerültek bemutatásra fogvatartottak számára. A II. objektumban heti két alkalommal összesen 3 órai időtartamban biztosítottuk a női fogvatartottak számára sportolási lehetőséget Az istentiszteletek, önismereti és liturgikus csoportfoglalkozások népszerű vallásgyakorlási alkalmak a II. objektumban. Mindezeket heti rendszerességgel tartja Vári Krisztina Ágnes bv. lelkész. A Belügyminisztériumban Vári Krisztina Ágnes bv. lelkész 2016. szeptember 9-én eredményes szakmai munkájáért országos parancsnoki elismerésben részesült.

További reintegrációs célok valósultak meg a családi istentiszteletek megtartásával. A családi istentiszteleteket az I. objektumban Erdélyi Csaba bv. lelkész Úr havi rendszerességgel az I. és III. objektumban elhelyezésre került fogvatartottak és engedélyezett kapcsolattartóik, a II. objektumban kéthavi rendszerességgel Vári Krisztina Ágnes bv. lelkész tartotta objektumban elhelyezésre került fogvatartottak és engedélyezett kapcsolattartóik számára. Az családi istentiszteletek ütemezését az objektumok fogvatartoti létszámának függvényében az Intézet parancsnoka állapította meg. A lelkészek az istentiszteleti szolgálatot követően a fogvatartottak családtagjainak lelkigondozását is végezték elősegítve ezzel a fogvatartottak családi kapcsolatainak megerősítését.

A II. objektum egyházi énekkari próbáit heti rendszerességgel Erdélyi Csaba bv. lelkész Úr tartotta. A II. objektum egyházi énekkara 2016. június 9-én részt vett a Budapesti Fegyház és Börtönben megrendezésre került VI. fogvatartotti Imanapon. Az II. objektum fogvatartotti egyházi énekkarának életében új lehetőség a jóvátételi munkaprogramban történő részvétel. A több fellépési lehetőségből álló jóvátételi munkaprogram első alkalma 2016. december 19-én valósult meg. Az énekkar a Magyarországi Evangélikus Egyház Országos Irodájában szolgált a hétkezdő áhítaton, amelyet Erdélyi Csaba bv. lelkész tartott az Iroda munkatársai számára. A következő jóvátételi munkaprogram keretében Erdélyi Csaba bv. lelkész vezetésével 2017 februárjában a Rákospalotai Leánynevelő Intézetben végeznek szolgálatot az Intézet fogvatartottai. A fogvatartotti jóvátételi célkitűzések megvalósítása érdekében 2016 decemberében Erdélyi Csaba bv. lelkész fogvatartotti adományokat gyűjtött a Bethesda Gyermekkórház javára. Az összegyűjtött pénzt a fogvatartottak jelenlétében adták át a Bethesda Kórházban az Intézmény munkatársai számára.

A II. objektumban történik a zsidó vallású fogvatartottak lelkigondozása. Az Egységes Magyarországi Izraelita Hitközség vallási képviselői számára számos lelkigondozói látogatást koordináltak a lelkészi szakterület tagjai a társosztályok munkatársainak együttműködésével.

2016. június 29-én Intézetünk fogvatartotti csoportja részt vehetett a Mátraverebély –Szentkúton megrendezésre került I. Országos Fogvatartotti Zarándoklaton, amely az Irgalmasság Szent Évének keretein belül került megrendezésre.

A III. objektumban heti 1 alkalommal tartott istentiszteleteket Erdélyi Csaba bv. lelkész Úr.

Augusztus hónapban a lelkészi szakterület tagjai részt vettek a Büntetés-végrehajtás Országos Parancsnoksága által szervezett bv. lelkész-továbbképzésen.

Az Intézettel együttműködő missziós szervezetek (Magyar Evangéliumi Börtönmisszió, Magyar Testvéri Börtöntársaság) programjait ez évben is eredményesen koordináltuk. Március hónapban megrendezésre került a „Missziósok Fóruma”, ahol sor került a missziósok aktuális feladataival kapcsolatos tájékoztatásra is. 2016 áprilisában Intézetparancsnok Úr ünnepélyes keretek között fogadta Felix Ceccato-t, a Svájci Szövetségi Rendőrség Kommunikációt Felügyelő Főosztályának helyettes vezetőjét, a Svájci Keresztény Rendőrszövetség elnökét, Werner Burkhard ny. zürichi börtönigazgatót, valamint Jan Eriksen norvég misszionáriust. A delegáció tagjai mindhárom objektumban találkoztak a vallásukat gyakorló fogvatartottakkal. 2016 szeptemberében a svájci delegáció tajai visszatértek az Intézetbe, hogy a fogvatartottaknak ismertessék és átadhassák a Jan Eriksen életét bemutató könyvet, amelyet a MEB 30 000 példányban jelentetett meg.

Felix Ceccato Úr segítségével folyamatban van a Keresztény Rendvédelmi Dolgozók Egyesületének megalapítása. Az Egyesület megalapításával kapcsolatban Vári Krisztina Ágnes bv. lelkész szakmai segítséget nyújt az Egyesület alapelveinek megfogalmazásában. Ez a munka jelenleg is folyik, a Büntetés-végrehajtás Országos Parancsnoksága munkatársaival folytatott egyeztetetés kapcsán a rendőr kollégákkal együtt. E munka kapcsán Svájcban továbbképzésen vesz részt Vári Krisztina Ágnes bv. lelkész.

Az Intézet parancsnokának utasítására a külkapcsolatok alakításában is aktívan részt vehetett Vári Krisztina Ágnes. Cellei Büntetés-végrehajtási Intézet delegációja 2016 októberében tett szakmai célú látogatást az Intézetben.

2016. október 11-én a Magyar Evangéliumi Börtönmisszió scheideweg-i kórusának fellépését szerveztük meg a III. objektum Színháztermében. A Magyar Evangéliumi Börtönmisszió, valamint az Magyar Testvéri Börtöntársaság karácsonyi programjainak koordinálása, és a lelkészi jelenléttel történő támogatása kiemelt feladataink között szerepelt.

Az összefoglaló jelentést Erdélyi Csaba bv. lelkész és Vári Krisztina Ágnes bv. lelkész 2016-ban elvégzett börtönlelkészi szolgálatáról Vári Krisztina Ágnes bv. lelkész, egyházi koordinátor készítette.

**Budapest, 2017. február 1.**

**Tisztelettel:**

**Vári Krisztina Ágnes**

**bv. lelkész**